سيد حسن نصرالله

سید  حسن نصرالله د حزب الله پوځي او سیاسي  ډلې سرمنشي او پوځی مشر وو، چي په ۱۹۹۲ کال کي د  عباس الموسوي تر وفات وروسته د حزب الله لارښود شو او د نژدې ختیځ په سیاست کې مهم رول ولوباوه.

حسن نصرالله په ۱۹۶۰ کال کې د بیروت په ختیځ کې زېږېدلی دی او په ۲۰۲۴ کال کي د سپټمبر میاشتي پر ۲۷ نېټه د لبنان په بیروت کي د اسراییلو له لوري په یوه برید کي ووژل سو . په ۱۹۷۵ کال کې په لبنان کې کورنۍ جگړه پېل شوه او حسن نصرالله د خپل کورنۍ سره البازوریه ته ولاړ. حسن نصرالله د اسلام سره ډېره علاقمندی لرل او د دی لپاره د قرآن کریم د زده کړي لپاره نجف ته ولاړ. حسن نصرالله د آية الله العظمى السيد محمد باقر الصدر په مدرسې کې تر ۱۹۷۸ کال پورې زده کړه کوله. هغه په ۱۹۷۸ کې لبنان ته راستن شو او د امل د مؤسسې سره یوځای شو.کله چی په ۱۹۸۲ کال کې د صهیونیست رژیم پر لبنان برید وکړ نو حسن نصرالله د حزب الله سره یوځای شو. په ۱۹۸۹ کې حسن نصرالله د قرآن د زده کړي لپاره د قم ښار ته ولاړ. په ۱۹۹۲ کال کې د عباس الموسوي تر وژنې وروسته  حسن نصرالله د حزب الله لارښود شو.

 حسن نصرالله او حزب الله
شیخ حسن نصرالله د ایران په مرسته حزب الله په عصری پوځی او سیاسی مؤسسه تبدیل کړ. حزب الله د ۱۹۹۲ کال څخه د لبنانی د پارلمان د حزبونو څخه دی. د ۲۰۰۵ کال څخه حزب الله په لبنانی حکومت کې وزیران لري. د ۱۹۹۲ کال څخه حزب الله د لبنان په سوېل کې مدرسې، روغتونونه جوړوی او د المنار په نوم تلوېزيون او د النور په نوم راديو لري چې پرې بېلابېل خپرونې کيږي، د حزب الله پوځی برخه چی د المقاومة الإسلامية په نوم یادېږی تقریبًا ۱۰۰۰ جنگیالان لری مگر د جگړې په وخت کې د جنگیالانو شمېر ۱۰،۰۰۰ تنو ته رسېدلای شی
حزب الله هم دیوې ځانگړې ادارې بنسټ کېښود چې دغه اداره ( الشهید ) د شهید بنسټ په نوم یادېږی. دغه مؤسسه د شهیدانو د کورنیو څخه ملاتړ کوی.
 مړينه 

د ۲۰۲۴ زېږديز کال د سېپتمبر په ۲۷ مه نېټه، داسراييلو دفاعي ځواکونو وياند اعلان وکړ چې اسراييلو هوايي ځواک، په بيروت کې د حزب الله په مرکزي دفتر د حسن نصرالله د وژلو په موخه بريد کړی دی. د حزب الله اړوند سرچينو رويټرز ته ويلي دي چې هغه ژوندی دی، د دې ترڅنګ د ايران خبري اژانس تسنيم خبر ورکړ چې هغه او سید هاشم صفی‌الدین «ژوندي» دي. يو جګپوړي ايراني چارواکي رويټرز ته په اشاري سره وويل چې ايران د هغوی د وضعيت څېړلو په حالت کې دی.

په بله ورځ اسراييلي ځواکونو ادعا وکړه چې حسن نصرالله د هوايي بريد پرمهال دضاحيه ناحيې د يوې ودانۍ په ځمکتل  کې چې د بيروت په سوېل کې موقعيت لري وژل شوی دی. څو ساعته وروسته د نوموړي د وژل کېدو خبر د حزب الله له لوري هم ومنل شو.

د حماس اسلامي غورځنګ، فلسطين اسلامي جهاد، کتايب حزب الله، حشد شعبي او انصارالله یمن هر يوه د يوې بيانيې په خپرولو د غمرازۍ ښودنه کړې. سيد علي خامنه يي ايران اسلامي جمهوريت لارښود، د هغه له مرګ وروسته، ۵ ورځې ماتم اعلان کړ.

سرچینې

وېشنيزه:حزب الله
وېشنيزه:شيعه مسلمانان